
คำอธิบายเพิ่มเติมเกี่ยวกับการเปิดเผยข้อมูลตามมาตรา 56

ตามมาตรา 56 และมาตรา 199 แห่ง พ.ร.บ.หลักทรัพย์ฯ รวมทั้งประกาศคณะกรรมการ ก.ล.ต. (ประกาศ กจ. 40/2540) และข้อบังคับตลาดหลักทรัพย์ฯ ที่ออกตามความในบทบัญญัติดังกล่าว กำหนดให้บริษัทจดทะเบียน และบริษัทที่ออกและเสนอขายหลักทรัพย์ต่อประชาชน นำส่งรายงานการเปิดเผยข้อมูลต่างๆ ดังนี้ 
1. งบการเงินรายไตรมาส ที่ผ่านการสอบทานจากผู้สอบบัญชี (กรณีบริษัทอยู่ระหว่างการฟื้นฟู
       กิจการ ได้รับผ่อนผันให้ส่งเพียงรายงานทางการเงินสำหรับงวด 6 เดือนของฝ่ายจัดการ) 

2. งบการเงินประจำงวด ที่ผ่านการตรวจสอบจากผู้สอบบัญชี ในบัญชีรายชื่อที่สำนักงานให้    ความเห็นชอบ 
3. แบบแสดงรายการข้อมูลประจำปี (แบบ 56-1) ซึ่งมีข้อมูลขั้นต่ำตามที่กำหนด
4. รายงานประจำปี (แบบ 56-2) ซึ่งมีข้อมูลขั้นต่ำตามที่กำหนด และบริษัทต้องส่งให้ผู้ถือหุ้น 
พร้อมการส่งหนังสือนัดประชุมสามัญประจำปี และส่งสำเนาให้สำนักงาน ก.ล.ต. โดยบริษัทสามารถเลือกส่งแบบ 56-1 พร้อมงบการเงินแทนการจัดทำและส่งแบบ 56-2 ก็ได้  
เพื่อให้บริษัทสามารถจัดทำรายงานข้างต้นได้ถูกต้อง สำนักงานขอซักซ้อมความเข้าใจในประเด็น     ที่พบว่า ยังอาจมีความเข้าใจคลาดเคลื่อนกันบ้าง ดังนี้ 
1. งบการเงินประจำปี

ประกาศ กจ. 40/2540 กำหนดว่า ในการจัดทำงบการเงิน บริษัทต้องปฏิบัติตามมาตรฐานการบัญชี และให้ความร่วมมือกับผู้สอบบัญชีในการปฏิบัติหน้าที่ตามมาตรฐานการสอบบัญชี  ทั้งนี้ สำนักงาน   จะถือว่า บริษัทไม่ปฏิบัติตามประกาศข้างต้น และจะสั่งให้บริษัทแก้ไขงบการเงินในกรณีผู้สอบบัญชีแสดงความเห็นไว้ในรายงานของผู้สอบบัญชีในลักษณะดังต่อไปนี้ (1) แสดงความเห็นว่างบการเงินไม่ถูกต้อง     หรือแสดงความเห็นอย่างมีเงื่อนไขในรายการบัญชีที่เป็นสาระสำคัญ  อันเนื่องมาจากบริษัทไม่ปฏิบัติตามมาตรฐานการบัญชี  (2) ไม่แสดงความเห็น หรือแสดงความเห็นอย่างมีเงื่อนไขในรายการบัญชีที่เป็น
สาระสำคัญ อันเนื่องมาจากการถูกจำกัดขอบเขตการตรวจสอบบัญชีโดยบริษัทหรือผู้บริหารของบริษัท

จากการตรวจสอบงบการเงินในปีที่ผ่านมา สำนักงานพบว่า มีประเด็นที่พบบ่อยครั้งว่า บริษัทจำนวนมากยังจัดทำงบการเงินไม่เป็นไปตามประกาศข้างต้น จนทำให้ผู้สอบบัญชีแสดงความเห็นอย่างมี
เงื่อนไข ดังนี้
      (1)  ความเพียงพอของการตั้งค่าเผื่อ (เช่น ค่าเผื่อการด้อยค่า ค่าเผื่อหนี้สงสัยจะสูญ)
              สำนักงานขอเรียนว่า โดยทั่วไป สำนักงานจะให้ความสำคัญกับความเห็นของผู้สอบบัญชีในฐานะเป็นผู้ประกอบวิชาชีพที่ไม่มีส่วนได้เสียในการแสดงความเห็นต่องบการเงินของบริษัท แต่เนื่องจากการตั้งค่าเผื่อต่าง ๆ เป็นการประมาณความเสียหายที่จะเกิดขึ้นในอนาคต จึงไม่สามารถกำหนดมาตรฐาน
ความเพียงพอของการตั้งค่าเผื่อฯ ไว้เป็นตัวเลขที่ชัดเจนและใช้เป็นการทั่วไปได้ (เช่น ต้องตั้งค่าเผื่อหนี้สงสัย
จะสูญไว้ ร้อยละ 50 ของหนี้ที่ค้างชำระ เป็นต้น)  ดังนั้น จึงมีความเป็นไปได้ที่ผู้บริหารบริษัทและผู้สอบบัญชี
จะมีดุลยพินิจที่แตกต่างกันในเรื่องความเพียงพอของค่าเผื่อต่าง ๆ 
สำนักงานขอเรียนว่า หากผู้สอบบัญชีเห็นว่าบริษัทยังตั้งค่าเผื่อฯ ไม่เพียงพอ แต่บริษัท
เห็นว่า ได้ตั้งค่าเผื่อฯ ไว้เหมาะสมเพียงพอแล้ว (หรือบริษัทและผู้สอบบัญชีมีความเห็นแตกต่างกันใน
ประเด็นอื่น ๆ ที่ต้องใช้ดุลยพินิจ) บริษัทสามารถแสดงเหตุผลของการพิจารณาดังกล่าวไว้ในหมายเหตุประกอบงบการเงินได้  และสำนักงานจะพิจารณาว่า บริษัทได้ปฏิบัติตามมาตรฐานการบัญชีที่กำหนดให้บริษัทต้องตั้งค่าเผื่อฯ ให้เพียงพอแล้ว หรือไม่ จากข้อเท็จจริงและเหตุผลเป็นรายกรณี  หากเหตุผลของบริษัทสมเหตุสมผล ซึ่งทำให้สำนักงานพิจารณาว่า บริษัทได้จัดทำงบการเงินตามประกาศข้างต้นแล้ว  
สำนักงานจะไม่ขอให้บริษัทแก้ไขงบการเงิน  อย่างไรก็ดี หากบริษัทไม่แสดงเหตุผลไว้ หรือไม่สามารถแสดง
ได้ว่า เหตุผลดังกล่าวสมเหตุสมผลอย่างไร สำนักงานอาจจำเป็นต้องยึดความเห็นของผู้สอบบัญชีเป็นหลัก  และขอให้บริษัทแก้ไขงบการเงินที่ไม่เป็นไปตามมาตรฐานการบัญชีนั้นให้ถูกต้องต่อไป  

(2)  งบการเงินของบริษัทย่อยหรือบริษัทร่วมที่นำมาจัดทำงบการเงินของบริษัท


 ในการจัดทำงบการเงินของบริษัท ซึ่งต้องบันทึกบัญชีเงินลงทุนในบริษัทย่อยและบริษัทร่วมตามวิธีส่วนได้ส่วนเสีย และการจัดทำงบการเงินรวม โดยทั่วไปจะต้องใช้ข้อมูลจากงบการเงินของบริษัทย่อย
และบริษัทร่วมด้วย โดยผู้สอบบัญชีของบริษัทมีหน้าที่พิจารณาว่า ตัวเลขในงบการเงินของบริษัทย่อยและ
บริษัทร่วมดังกล่าวน่าเชื่อถือหรือไม่  ดังนั้น ผู้สอบบัญชีจึงต้องใช้งบการเงินของบริษัทย่อยและบริษัทร่วม
ที่ผ่านการตรวจสอบเป็นอย่างดีแล้ว หากงบการเงินดังกล่าวยังไม่ผ่านการตรวจสอบ หรือผู้สอบบัญชียังไม่สามารถดำเนินการอย่างอื่นเพื่อให้มั่นใจว่างบการเงินนั้นน่าเชื่อถือแล้ว ผู้สอบบัญชีก็อาจแสดงความเห็น
อย่างมีเงื่อนไขในเรื่องดังกล่าวไว้  และโดยที่บริษัทมีส่วนในการดูแลการดำเนินงานของบริษัทย่อยและ
บริษัทร่วมด้วย การที่ผู้สอบบัญชีให้ความเห็นแบบมีเงื่อนไขดังกล่าวไว้ จึงอาจทำให้พิจารณาได้ว่า ผู้สอบบัญชีของบริษัทถูกจำกัดขอบเขตโดยผู้บริหารของบริษัท (เนื่องจากการไม่ดูแลให้บริษัทย่อยและบริษัทร่วมจัดทำ
งบการเงินให้แล้วเสร็จภายในกำหนดเวลา) ซึ่งไม่เป็นไปตามประกาศ กจ. 40/2540


  สำนักงานเห็นว่า ในหลายกรณี งบการเงินของบริษัทได้รับผลกระทบอย่างมากจาก
ผลการดำเนินงานของบริษัทย่อยและบริษัทร่วม  ดังนั้น สำนักงานจึงให้ความสำคัญกับการมีข้อมูลของบริษัทย่อยและบริษัทร่วมที่น่าเชื่อถือ มาใช้ประกอบการจัดทำงบการเงินของบริษัท และจะพิจารณาการปฏิบัติ
ตามประกาศ กจ. 40/2540 ในเรื่องนี้อย่างเคร่งครัด โดยเฉพาะกรณีการนำงบการเงินของบริษัทย่อย
และบริษัทร่วมที่มีนัยสำคัญมาจัดทำงบการเงินรวม  สำนักงานจึงขอให้บริษัทและผู้สอบบัญชีร่วมกัน
วางแผนการตรวจสอบงบการเงินของบริษัท รวมทั้งบริษัทย่อยและบริษัทร่วมไว้ล่วงหน้าในกรณีที่งบการเงิน
ของบริษัทย่อยและบริษัทร่วมนั้น ตรวจสอบโดยผู้สอบบัญชีอื่นหรือจัดทำขึ้นโดยฝ่ายบริหารแต่ยังไม่ผ่านการตรวจสอบจากผู้สอบบัญชีอื่น  ทั้งนี้ บริษัทต้องให้ความร่วมมือกับผู้สอบบัญชีในการตรวจสอบงบการเงิน
ข้างต้นได้ตามมาตรฐานการสอบบัญชีอย่างเพียงพอ และทำให้ผู้สอบบัญชีสามารถแสดงความเห็นได้
อย่างไม่มีเงื่อนไขเกี่ยวกับงบการเงินของบริษัทย่อยหรือร่วมที่แสดงรวมอยู่ในงบการเงินของบริษัท  นอกจากนี้ สำนักงานขอให้บริษัทเปิดเผยความแตกต่างของงบการเงินที่จัดทำโดยฝ่ายบริหาร และงบการเงินที่ผ่านการตรวจสอบแล้วในภายหลัง และปรับปรุงงบการเงินของบริษัทและงบการเงินรวมให้ถูกต้องด้วยในงบการเงิน
ไตรมาสถัดไป และในแบบ 56-1 ส่วนการวิเคราะห์ฐานะการเงินและผลการดำเนินงาน (MD&A)  

(3) การไม่ให้ความร่วมมือกับผู้สอบบัญชีในการปฏิบัติตามมาตรฐานการสอบบัญชี
            

ในกรณีที่ผู้สอบบัญชีแสดงความเห็นอย่างมีเงื่อนไขว่าไม่สามารถปฏิบัติงานได้ตาม    มาตรฐานการสอบบัญชี ในขณะที่บริษัทได้ให้ความร่วมมืออย่างเต็มที่แล้ว บริษัทอาจชี้แจงข้อเท็จจริงและเหตุผลเกี่ยวกับเรื่องดังกล่าวเพิ่มเติมในหมายเหตุประกอบงบการเงินด้วย ซึ่งสำนักงานจะพิจารณาข้อมูล   ดังกล่าวเป็นรายกรณี โดยหากเห็นว่าเหตุผลของบริษัทสมเหตุสมผล สำนักงานจะยังพิจารณาว่า งบการเงินของบริษัทเป็นไปตามประกาศ กจ. 40/2540 นอกจากนี้ บริษัทควรเปิดเผยข้อเท็จจริงและเหตุผลดังกล่าว
ข้างต้นไว้ในแบบ 56-1 ส่วนการวิเคราะห์ฐานะการเงินและผลการดำเนินงาน (MD&A) ด้วย

(4) การเปิดเผยรายการระหว่างกันในหมายเหตุประกอบงบการเงิน
            สำนักงานได้เคยมีหนังสือที่ กลต.ช.(ว) 8/2544 ลงวันที่ 31 พฤษภาคม 2544 ถึงทุกบริษัท เพื่อซักซ้อมความเข้าใจเรื่องการเปิดเผยข้อมูลเกี่ยวกับบุคคลหรือกิจการที่เกี่ยวข้องกัน ตามมาตรฐานการบัญชีฉบับที่ 47 เรื่อง การเปิดเผยข้อมูลเกี่ยวกับบุคคลหรือกิจการที่เกี่ยวข้องกัน แล้ว  สำนักงานจึงขอให้
บริษัทปฏิบัติตามแนวทางในหนังสือเวียนดังกล่าวด้วย (ท่านสามารถ download หนังสือที่ กลต.ช.(ว) 8/2544 ได้จาก www.sec.or.th/html3/nf/jv/secjv8-2544.doc)  

อนึ่ง เพื่อช่วยให้บริษัทสามารถตรวจสอบการปฏิบัติตามมาตรฐานการบัญชีข้างต้นได้อย่างครบถ้วน สำนักงานจึงได้จัดทำแบบตรวจสอบความครบถ้วนของการเปิดเผยข้อมูลรายการระหว่างกันในหมายเหตุประกอบงบการเงิน (check list) ซึ่งได้ปรับปรุงจากแบบที่ใช้ในปีก่อนให้ชัดเจนขึ้น โดยมีรายละเอียดตาม
สิ่งที่ส่งมาด้วย และขอให้บริษัทส่งแบบตรวจสอบที่กรอกข้อมูลแล้วมายังสำนักงาน พร้อมการนำส่งงบการเงินด้วย ทั้งนี้ สำนักงานขอเรียนว่า สำนักงานมีนโยบายในการกำกับดูแลการเปิดเผยข้อมูลในเรื่องข้างต้น
อย่างเข้มงวด เพื่อสร้างความน่าเชื่อถือของตลาดทุนต่อไป
(5) การจัดทำงบการเงินรวมกรณีบริษัทย่อยได้รับการผ่อนผันไม่ต้องปฏิบัติตาม
มาตรฐานการบัญชี


ตามที่สมาคมนักบัญชีและผู้สอบบัญชีรับอนุญาตแห่งประเทศไทยและกระทรวงพาณิชย์
อยู่ระหว่างพิจารณาการออกประกาศผ่อนผันให้กิจการที่ไม่ใช่บริษัทมหาชนจำกัดไม่ต้องปฏิบัติตามมาตรฐานการบัญชี จำนวน 7 ฉบับ เพื่อบรรเทาปัญหาและภาระในการจัดทำงบการเงินของกิจการที่ไม่ใช่บริษัทมหาชนจำกัด ซึ่งคาดว่าประกาศข้างต้นจะมีผลใช้บังคับสำหรับงบการเงินสิ้นสุด 31 ธันวาคม 2544 นั้น


สำนักงานขอเรียนว่า ในการจัดทำงบการเงินรวมตามมาตรฐานการบัญชี ฉบับที่ 44 เรื่อง 
งบการเงินรวมและการบัญชีสำหรับเงินลงทุนในบริษัทย่อย หากบริษัทท่านมีเงินลงทุนในบริษัทย่อยซึ่งเป็น
บริษัทจำกัดที่ได้รับการผ่อนผันไม่ต้องปฏิบัติตามมาตรฐานการบัญชีข้างต้น บริษัทย่อยยังต้องปฏิบัติตาม
มาตรฐานการบัญชีอย่างครบถ้วนเช่นเดียวกับบริษัทแม่ เพื่อให้บริษัทท่านสามารถจัดทำงบการเงินรวมได้
ตามมาตรฐานการบัญชี ในส่วนที่เกี่ยวข้องกับบริษัทจำกัดข้างต้น เช่น การบันทึกบัญชีเงินลงทุนในบริษัทย่อย
ตามวิธีส่วนได้เสีย การจัดทำงบกระแสเงินสดรวม การเปิดเผยข้อมูลและการตัดรายการระหว่างกัน เป็นต้น

(6) การแต่งตั้งผู้สอบบัญชีของบริษัท


 สำนักงานพบว่า ที่ผ่านมามีบางบริษัทได้เสนอแต่งตั้งผู้สอบบัญชีที่ขาดอายุการให้
ความเห็นชอบจากสำนักงาน หรือมิได้แต่งตั้งผู้สอบบัญชีสำรองไว้อย่างน้อยอีก 1 คน ทำให้เกิดปัญหาในการ
เรียกประชุมผู้ถือหุ้นเพื่อแต่งตั้งผู้สอบบัญชีในภายหลัง และทำให้ผู้สอบบัญชีที่ได้รับการแต่งตั้งใหม่ไม่อาจ
ตรวจสอบและแสดงความเห็นได้ทันกำหนดเวลาการจัดส่งงบการเงินต่อสำนักงาน หรือผู้สอบบัญชีใหม่
จำเป็นต้องแสดงความเห็นอย่างมีเงื่อนไขหรือไม่แสดงความเห็นต่องบการเงิน ซึ่งมีผลต่อความถูกต้องและ
น่าเชื่อถือในงบการเงินของบริษัท


ดังนั้น ในการเสนอรายชื่อผู้สอบบัญชีให้ผู้ถือหุ้นของบริษัทแต่งตั้ง บริษัทควรตรวจสอบ
รายชื่อผู้สอบบัญชีที่ได้รับความเห็นชอบจากสำนักงาน และอายุการให้ความเห็นชอบที่เหลืออยู่จาก website
ของสำนักงานก่อน นอกจากนี้ บริษัทควรพิจารณาแต่งตั้งผู้สอบบัญชีไว้อย่างน้อย 2 คน เพื่อให้การตรวจสอบ
งบการเงินสามารถดำเนินต่อไปได้ในกรณีผู้สอบบัญชีรายใดรายหนึ่งที่บริษัทแต่งตั้งไม่สามารถปฏิบัติงาน
สอบบัญชีได้


อย่างไรก็ดี สำหรับงบการเงินประจำปี 2544 ขอให้บริษัทท่านตรวจสอบรายชื่อผู้สอบบัญชี
ซึ่งจะเป็นผู้ลงนามในรายงานของผู้สอบบัญชีของบริษัทท่านก่อนว่า ณ วันที่ลงนาม ผู้สอบบัญชีรายดังกล่าว
ยังเป็นผู้สอบบัญชีที่ได้รับความเห็นชอบจากสำนักงานหรือไม่ ทั้งนี้ หากผู้สอบบัญชีดังกล่าวไม่อยู่ใน list 
การให้ความเห็นชอบของสำนักงานหรือสิ้นสุดการให้ความเห็นชอบแล้วในช่วงเวลาดังกล่าว งบการเงินของบริษัทท่านจะเข้าข่ายไม่เป็นไปตามประกาศ กจ. 40/2540

2.   แบบแสดงรายการข้อมูลประจำปี (แบบ 56-1)  

      ในการตรวจสอบการเปิดเผยข้อมูลตามแบบ 56-1 ในปีที่ผ่านมา มีหลายกรณีที่สำนักงาน           
ได้ขอไปเยี่ยมชมกิจการและหารือกับผู้บริหารของบริษัทด้วย และพบว่าบริษัทส่วนใหญ่มีความน่าสนใจลงทุนมากกว่าที่ปรากฏจากแบบ 56-1 มาก ประกอบกับข้อมูลในแบบ 56-1 เป็นข้อมูลพื้นฐานของบริษัทที่สำคัญ
ต่อการตัดสินใจของผู้ลงทุน ซึ่งปัจจุบัน ผู้ลงทุนสามารถศึกษาข้อมูลในแบบ 56-1 ได้สะดวกขึ้น โดยดูได้จาก website ของสำนักงาน หรือตลาดหลักทรัพย์ฯ ดังนั้น บริษัทจึงควรใช้การเปิดเผยข้อมูลที่ดีในแบบ 56-1        เป็นปัจจัยหนึ่งในการสร้างความน่าสนใจลงทุนในกิจการด้วย 
      สำนักงานขอเรียนว่า แบบ 56-1 ที่ดีไม่จำเป็นต้องยาวหรือมีรายละเอียดมาก แต่ควรมีข้อมูล
กระชับตรงประเด็น และให้ข้อมูลสำคัญครบถ้วนและถูกต้อง การมีรายละเอียดมากเกินความจำเป็น           นอกจากจะเป็นภาระกับบริษัทในการจัดทำแล้ว ยังทำให้ข้อมูลที่สำคัญขาดความน่าสนใจลงไปด้วย             โดยสำนักงานขอซักซ้อมความเข้าใจเพิ่มเติมในบางหัวข้อ ดังนี้
  
2.1 ปัจจัยความเสี่ยง
             
วัตถุประสงค์สำคัญของหัวข้อนี้ คือ เพื่อให้ผู้ลงทุนได้รับทราบความเสี่ยงในการลงทุน
ที่สำคัญ และขณะเดียวกันก็ช่วยให้บริษัทสามารถใช้คุ้มครองตัวเองจากการถูกฟ้องร้อง หรือเรียกร้องจาก
ผู้ลงทุน หากผลการดำเนินงานของบริษัทไม่เป็นไปตามที่คาดหมายไว้ด้วย ดังนั้น บริษัทจึงควรเปิดเผย
ปัจจัยความเสี่ยง ที่สำคัญให้ครบถ้วนชัดเจน
              ในการเลือกเรื่องที่จะนำมาเปิดเผยเป็นปัจจัยความเสี่ยง บริษัทไม่จำเป็นต้องเปิดเผย      ความเสี่ยงที่เกิดจากการประกอบธุรกิจทั่วไป เช่น ในกรณีทั่วไป บริษัทไม่จำเป็นต้องระบุปัจจัยความเสี่ยง        ในเรื่อง การเปลี่ยนแปลงทางการเมืองที่อาจมีผลกระทบต่อภาวะเศรษฐกิจโดยรวม และอาจมีผลกระทบ
ต่อธุรกิจของบริษัทอีกทอดหนึ่ง แต่หากบริษัทอยู่ในธุรกิจที่ต้องพึ่งพิงกับการเมืองมากกว่าปกติ (เช่น การจัด
ให้ได้มาซึ่งสัญญาทางธุรกิจ ต้องพึ่งพิงกับความสัมพันธ์กับบุคคลในการเมือง) บริษัทก็ต้องเปิดเผยปัจจัย
ดังกล่าวเป็นปัจจัยความเสี่ยงด้วย 
              ในการเปิดเผยปัจจัยความเสี่ยงแต่ละหัวข้อ ขอให้บริษัทอธิบายให้ชัดเจนด้วยว่า บริษัท
มีความเสี่ยงจากปัจจัยดังกล่าวอย่างไร และหากความเสี่ยงนั้นเกิดขึ้น จะมีผลกระทบต่อบริษัทอย่างไร              (หากประเมินได้ ก็ควรระบุผลกระทบเป็นตัวเลขด้วย เช่น  หากราคากระดาษเพิ่มขึ้น 10% อาจทำให้กำไร
ของธุรกิจสิ่งพิมพ์ของบริษัทลดลง 30% เนื่องจากบริษัทไม่สามารถเพิ่มราคาจำหน่ายสินค้าตามต้นทุนที่
เพิ่มขึ้นได้ เป็นต้น) มีปัจจัยใดบ้างที่จะทำให้ความเสี่ยงนั้นกลายเป็นเหตุการณ์ที่เกิดขึ้นจริง ถ้าประเมินได้ 
ก็ควรระบุด้วยว่า มีโอกาสมากน้อยเพียงไรที่เหตุการณ์ดังกล่าวจะเกิดขึ้น และบริษัทมีมาตรการบริหาร
ความเสี่ยงในเรื่องดังกล่าว อย่างไร หรือไม่ (ดูตัวอย่างเพิ่มเติมได้ในคู่มือการจัดทำแบบแสดงรายการข้อมูล
การเสนอขายหลักทรัพย์)
    
2.2 รายการระหว่างกัน
           
ที่ผ่านมา สำนักงานพบว่า มีบริษัทจำนวนมากที่ยังเข้าใจการเปิดเผยข้อมูลในหัวข้อนี้             ไม่ถูกต้องนัก จึงขอซักซ้อมความเข้าใจ ดังนี้
(1) การทำรายการกับบุคคลที่ต้องเปิดเผย  มีหลายกรณีที่บริษัทเปิดเผยการทำรายการ
กับบริษัทย่อยหรือบริษัทร่วมด้วย สำนักงานขอเรียนว่าตามประกาศ กจ. 40/2540 บริษัทต้องเปิดเผยเฉพาะ
การทำรายการกับบุคคลที่อาจมีความขัดแย้งตามนิยามของประกาศที่เกี่ยวข้อง  ซึ่งโดยหลักๆ คือ ผู้ถือหุ้นใหญ่ กรรมการ และผู้ที่เกี่ยวข้องกับบุคคลดังกล่าว แต่ไม่รวมบริษัทย่อยหรือบริษัทร่วม เว้นแต่บริษัทดังกล่าว
จะมีผู้ถือหุ้นใหญ่ กรรมการ หรือผู้ที่เกี่ยวข้องถือหุ้นอยู่ด้วยเกินกว่า 5% 

           
(2) สาระสำคัญที่ต้องเปิดเผย  โดยทั่วไป บริษัทสามารถอ้างอิงข้อมูลที่เปิดเผยใน
หมายเหตุประกอบงบการเงินได้ แต่ถ้าบริษัทยังไม่ได้เปิดเผยข้อมูลในหมายเหตุประกอบงบการเงินให้ครบถ้วน ตามหัวข้อที่กำหนดในแบบ 56-1 ท้ายประกาศ กจ. 40/2540  บริษัทก็ต้องอธิบายเพิ่มเติมในแบบ 56-1 ด้วย  โดยเฉพาะ คำอธิบายในเรื่องความจำเป็นและความสมเหตุสมผลของการทำรายการ และรายการดังกล่าว
เป็นไปเพื่อประโยชน์สูงสุดของบริษัทหรือไม่ อย่างไร ความเห็นของกรรมการอิสระหรือกรรมการตรวจสอบ
มาตรการหรือขั้นตอนการทำรายการเพื่อให้ผู้ถือหุ้นมั่นใจว่าได้มีการตรวจสอบว่า รายการดังกล่าวเป็นธรรม
จริง ตลอดจนนโยบายการทำรายการในอนาคต เป็นต้น 
           
อนึ่ง หากบริษัทท่านมีโครงสร้างการถือหุ้นในบริษัทย่อยและบริษัทร่วม โดยมีบุคคล
ที่อาจมีความขัดแย้งถือหุ้นรวมกันเกินกว่าร้อยละ 5 ของจำนวนหุ้นที่มีสิทธิออกเสียงของบริษัทดังกล่าว  
บริษัทก็ควรอธิบายเหตุผลของการให้บุคคลดังกล่าวถือหุ้นในบริษัทดังกล่าวแทนการถือหุ้นโดยตรงของ
บริษัทท่านเพิ่มเติมด้วย
          
(3) การวิเคราะห์ฐานะการเงินและผลการดำเนินงาน (MD&A) ในการวิเคราะห์
ฐานะการเงินและผลการดำเนินงาน บริษัทควรอธิบายในเชิงวิเคราะห์ เพื่อให้ผู้ลงทุนทราบถึงสาเหตุของ
การเพิ่มขึ้นหรือลดลง รวมทั้งแนวโน้มในการเปลี่ยนแปลงหรือผลกระทบที่อาจเกิดขึ้นในอนาคต ไม่ใช่เป็น
การนำตัวเลขในงบการเงินมาอธิบายเป็นตัวอักษรเท่านั้น  และหากบริษัทมีการประกอบธุรกิจหลายสาย
ผลิตภัณฑ์ ก็ควรอธิบายให้ผู้ลงทุนเห็นภาพรวมผลการดำเนินงานของแต่ละสาย หรืออธิบายได้ว่าผลการ
ดำเนินงานที่เปลี่ยนแปลงไปของบริษัทเกิดจากธุรกิจในส่วนใด  ทั้งนี้ ประเด็นสำคัญที่ควรยกขึ้นอธิบาย
ในหัวข้อนี้ ส่วนมากก็คือประเด็นเดียวกับที่บริษัทมักจะต้องตอบคำถามจากนักวิเคราะห์ ผู้บริหารกองทุน 
หรือเจ้าหน้าที่สินเชื่อของธนาคารนั่นเอง
           
ในการวิเคราะห์ บริษัทควรแยกตามหัวข้อที่สำคัญ เช่น ผลการดำเนินงาน 
ฐานะการเงิน สภาพคล่อง และปัจจัยหรืออิทธิพลที่มีผลต่อการดำเนินงานหรือฐานะการเงินในอนาคต 
เป็นต้น โดยในแต่ละหัวข้อก็ควรวิเคราะห์ถึงส่วนประกอบที่สำคัญ เช่น หัวข้อฐานะการเงินบริษัทก็ควร
อธิบายภาพรวม ส่วนประกอบและการเปลี่ยนแปลงของรายการที่สำคัญทั้งในส่วนทรัพย์สิน หนี้สิน และ
ส่วนของผู้ถือหุ้น คุณภาพของสินทรัพย์ สภาพคล่อง สัดส่วนของอัตราส่วนทางการเงินที่เกี่ยวข้อง เป็นต้น 
          
ทั้งนี้ บริษัทสามารถศึกษารายละเอียดเพิ่มเติมในการจัดทำแบบ 56-1 ได้จาก
คู่มือการจัดทำแบบแสดงรายการข้อมูลการเสนอขายหลักทรัพย์






